PATVIRTINTA

Lietuvos Respublikos socialinės apsaugos ir darbo ministro

2015 m. d. įsakymu Nr.

**ATVIRŲJŲ JAUNIMO CENTRŲ VEIKLOS PROGRAMŲ FINANSAVIMO 2016 METAIS KONKURSO NUOSTATAI**

**I SKYRIUS**

**BENDROSIOS NUOSTATOS**

1. Atvirųjų jaunimo centrų veiklos programų finansavimo 2016 metais konkurso nuostatai (toliau – Nuostatai) nustato reikalavimus programų turiniui, teikėjams, vykdytojams ir dalyviams, paraiškų teikimą Atvirųjų jaunimo centrų veiklos programų finansavimo 2016 metais konkursui (toliau – konkursas), programų vertinimą, finansavimą, vykdymą ir kontrolę.

2. Konkursas organizuojamas įgyvendinant Nacionalinės jaunimo politikos 2011–2019 metų plėtros programos, patvirtintos Lietuvos Respublikos Vyriausybės 2010 m. gruodžio 1 d. nutarimu Nr. 1715 „Dėl Nacionalinės jaunimo politikos 2011–2019 metų plėtros programos patvirtinimo“, 17.2 papunktį ir atsižvelgiant į Atvirųjų jaunimo centrų veiklos aprašą, patvirtintą Lietuvos Respublikos socialinės apsaugos ir darbo ministro 2012 m. gruodžio 11 d. įsakymu Nr. A1-570 „Dėl Atvirųjų jaunimo centrų veiklos aprašo patvirtinimo“ (toliau – Atvirųjų jaunimo centrų veiklos aprašas).

3. Informacija apie konkursą skelbiama Lietuvos Respublikos socialinės apsaugos ir darbo ministerijos (toliau – ministerija) ir Jaunimo reikalų departamento prie Socialinės apsaugos ir darbo ministerijos (toliau – departamentas) interneto svetainėse www.socmin.lt ir www.jrd.lt.

4. Konkurso tikslas – finansuoti atvirųjų jaunimo centrų programas, kurias įgyvendinant vykdomas atvirasis darbas su jaunimu, siekiama sudaryti galimybes užsiimti prasminga veikla ir organizuoti saugų laisvalaikį saviraiškos erdvės nerandantiems jauniems žmonėms ir palengvinti jų integraciją į jų gyvenamąją aplinką (tai, kas kasdien supa jauną žmogų: mokykla, veikla už mokyklos ribų, santykiai su mokytojais, bendraamžiais, įvairiomis jaunuolių grupėmis ir pan.).

5. Didžiausia vienai programai galima skirti suma – 9 000 eurų.

6. Nuostatuose vartojamos sąvokos:

6.1. **atvirasis darbas su jaunimu** – darbas su jaunimu, paremtas jaunų žmonių savanorišku apsisprendimu ir užtikrinantis aktyvų jų įsitraukimą nepriklausomai nuo socialinio statuso. Tokio darbo sąlygos nustatomos teisės aktuose;

6.2. **atvirasis jaunimo centras** (toliau – centras)  – viešasis juridinis asmuo, kuris dirba su savanoriškai apsisprendusiais dalyvauti jaunais žmonėmis, teikia socialines, pedagogines ir psichologines paslaugas ir kurio savininkas ar dalininkas yra savivaldybė, nevyriausybinė organizacija, vietos ar religinė bendruomenė;

6.3. **individualus socialinis-pedagoginis darbas** –ilgalaikės ar trumpalaikės veiklos organizavimas, paremtas produktyviu ir pasitikėjimu pagrįstu bendravimu, kartu padedant jaunam žmogui – centro lankytojui, jo šeimai suvokti aplinkybes, padėtį, kurioje jie atsidūrė, sutelkti vidinius išteklius, įsisąmoninti savo vaidmenį, skatinti ir (ar) organizuoti aktyvius veiksmus sprendžiant problemą;

6.4. **paraiška** – programos teikėjo pagal Nuostatų 1 priede pateiktą formą užpildytas ir pasirašytas dokumentas, kartu su visais papildomais dokumentais teikiamas departamentui, kad būtų gautas finansavimas programai įgyvendinti;

6.5. **programa** – centro veiklų visuma, apimanti veiklas, skirtas centro tislams ir uždaviniams įgyvendinti bei veikloms administruoti;

6.6. **programos dalyviai** (toliau – dalyviai) – asmenys, kuriems yra skirta programa ir kurie dalyvauja programoje numatytose veiklose (pvz., renginių dalyviai, paslaugų gavėjai ir kt.);

6.7. **programos partneris** (toliau – partneris) – viešasis juridinis asmuo, su kuriuo paraiškos teikėjas kartu vykdo programos veiklas (gali turėti bendradarbiavimo sutartį). Programos partneriai nėra asmenys, prisidedantys prie programos įgyvendinimo finansiškai ir (ar) paslaugų, prekių ar daiktų teikėjai;

6.8. **programos teikėjas** (toliau – teikėjas) – viešasis juridinis asmuo, teikiantis konkursui paraišką;

6.9. **programos vykdytojai** (toliau – vykdytojai) – fiziniai asmenys, tiesiogiai ir nuolat vykdantys programą, konkrečiai atsakingi už programos ir (ar) tam tikrų jos dalių įgyvendinimą. Vykdytojai nėra asmenys, laikinai prisidedantys prie programos įgyvendinimo savo žiniomis, įgūdžiais ir veikla (pvz., lektoriai, meno kolektyvai ir kt.).

7. Kitos Nuostatuose vartojamos sąvokos atitinka Lietuvos Respublikos jaunimo politikos pagrindų įstatyme, Atvirųjų jaunimo centrų veiklos apraše, Atvirųjų jaunimo centrų ir erdvių koncepcijoje, patvirtintoje departamento direktoriaus 2010 m. balandžio 7 d. įsakymu Nr. 2V-38-(1.4) „Dėl Atvirųjų jaunimo centrų ir erdvių koncepcijos patvirtinimo“ (toliau – Atvirųjų jaunimo centrų ir erdvių koncepcija; prieinama departamento interneto svetainėje adresu http://www.jrd.lt/atviras-darbas-su-jaunimu), apibrėžtas sąvokas.

**II SKYRIUS**

**REIKALAVIMAI PROGRAMŲ TURINIUI**

8. Konkurso būdu finansuotinos programos veiklos (gali būti įgyvendinamos kartu su partneriais):

8.1. darbas su tiksline grupe – jaunimu nuo 14 iki 29 metų, ypatingą dėmesį skiriant mažiau galimybių turinčiam, mažiau motyvuotam jaunimui, kuris dėl įvairių priežasčių neturi galimybių ar nenori įsitraukti į jaunimo veiklas;

8.2. darbas su vykdytojais (programą įgyvendinančia komanda), planavimo, savo darbo pagrindimo ir įsivertinimo veiklos. Programos įgyvendinimo metu turi būti vykdomos nuoseklaus planavimo ir įsivertinimo veiklos, prisidedančios prie geresnio programos įgyvendinimo (rekomenduojama vadovautis Rekomendacijomis užtikrinti atvirų jaunimo centrų veiklos kokybę, patvirtintomis departamento direktoriaus 2014 m. birželio 4 d. įsakymu Nr. 2V- 93-(1.4) „Dėl Rekomendacijų atvirų jaunimo centrų veiklos kokybės užtikrinimui patvirtinimo“).

8.3. bendradarbiavimas su jaunimo ir (ar) su jaunimu dirbančiomis organizacijomis, kitomis valstybės ir savivaldybės institucijomis ar įstaigomis;

8.4. kitos veiklos, susijusios su Atvirųjų jaunimo centrų veiklos aprašo 11 ir 12 punktuose įvardytomis centro funkcijomis.

9. Konkursui teikiamos programos turi atitikti visas šias sąlygas:

9.1. suteikti galimybes saugiai leisti laisvalaikį ir užsiimti prasminga ugdymo (-si) veikla jauniems žmonėms, sunkiai randantiems saviraiškos erdvę ir (ar) jos nerandantiems;

9.2. sudaryti ilgalaikio jaunimo užimtumo sąlygas;

9.3. būti pagrįstos jaunimo poreikiais ir orientuotos į jų interesus bei suteikti galimybių jauniems žmonėms patiems siūlyti veiklas;

9.4. pagal poreikį sudaryti galimybes jaunimą konsultuoti, informuoti, tarpininkauti ir siųsti pas kitus specialistus, teikiančius paslaugas jaunimui;

9.5. sudaryti galimybes į veiklas įsitraukti atskirtį savo socialinėje aplinkoje patiriantiems jauniems žmonėms ir skatinti socialinių jaunimo grupių integraciją;

9.6. ne mažiau kaip 2/3 programos dalyvių turi būti jauni žmonės.

10. Prioritetas teikiamas programoms, kurių:

10.1. teikėjai įgyvendina Lietuvos Respublikos vaiko minimalios ir vidutinės priežiūros įstatyme nustatytas vaiko minimalios priežiūros priemones;

10.2. vykdytojai į programos veiklų įgyvendinimą įtraukia ne mažiau kaip 4 partneres – jaunimo ir (ar) su jaunimu dirbančias organizacijas ir (ar) institucijas;

10.3. vykdytojai į veiklas įtraukia niekur nedirbančių, nesimokančių, mokymuose nedalyvaujančių jaunų žmonių;

10.4. vykdytojai yra kvalifikuoti: įgiję socialinio darbuotojo, socialinio pedagogo, pedagogo arba edukologo, psichologo profesinę kvalifikaciją, sertifikuoti departamento su jaunimu dirbančių darbuotojų sertifikavimo sistemoje;

10.5. vykdytojai yra dalyvavę departamento ar kitų įstaigų ar organizacijų organizuotuose tiksliniuose mokymuose, seminaruose, pažintiniuose vizituose, konsultacijose ar kituose renginiuose, skirtuose atvirąjį darbą su jaunimu vykdantiems asmenims;

10.6. programai įgyvendinti pritraukiamas papildomas finansavimas iš ne mažiau kaip 2 kitų papildomų finansavimo šaltinių, ne mažesnės kaip 290 Eur vertės iš kiekvieno (būtina pateikti dokumentus, įrodančius papildomą programos finansavimą).

11. Finansavimą gavę teikėjai iki 2016 m. gruodžio 31 d. turi:

11.1. į programos veiklas įtraukti ne mažiau kaip 110 jaunų žmonių (individualių centro lankytojų);

11.2. individualiai nuolat dirbti su ne mažiau kaip 35 asmenimis (jaunimu, jų tėvais, artimaisiais giminaičiais ir draugais);

11.3. parengti ir paskelbti žiniasklaidoje ne mažiau kaip 2 publikacijas apie įgyvendinamą programą;

11.4. į programos įgyvendinimą įtraukti ne mažiau kaip 2 savanorius, kurie atlieka savanorišką veiklą, trunkančią ilgiau negu 3 mėnesius.

12. Konkursui negali būti teikiama programa, kuri:

12.1. tikslingai skirta atostogoms ir (ar) turizmui;

12.2. siekia pelno;

12.3. kelia grėsmę žmonių sveikatai, garbei ir orumui, viešajai tvarkai;

12.4. bet kokiomis formomis, metodais ir būdais išreiškia nepagarbą Lietuvos valstybės tautiniams ir religiniams jausmams ar kitokiems simboliams;

12.5. bet kokiomis formomis, metodais ir būdais išreiškia smurto, prievartos, neapykantos ir psichotropinių medžiagų populiarinimą;

12.6. bet kokiomis kitomis formomis, metodais ir būdais pažeidžia Lietuvos Respublikos Konstituciją, įstatymus ir kitus teisės aktus.

**III SKYRIUS**

**REIKALAVIMAI TEIKĖJAMS IR VYKDYTOJAMS**

13. Konkursui programas gali teikti teikėjai, atitinkantys visas toliau išvardytas sąlygas:

13.1. teikėjas yra Lietuvos Respublikos įstatymų nustatyta tvarka registruotas viešasis juridinis asmuo, kuris atitinka Nuostatų 6.2 papunktyje išdėstytas sąlygas ir kurio misija, tikslai ir (ar) veiklos atitinka Atvirųjų jaunimo centrų veiklos apraše ir Atvirų jaunimo centrų ir erdvių koncepcijoje įtvirtintus principus;

13.2. teikėjas turi pakankamai lėšų patalpų, skirtų programos veiklai vykdyti, eksploatavimo išlaidoms (šildymo, elektros energijos, vandens, nuotekų, kitų patalpų priežiūros paslaugų) apmokėti ir darbuotojų atlyginimams išmokėti.

14. Konkursui teikiamų programų vykdytojams keliama sąlyga – bent vienas programos vykdytojas privalo turėti kompetencijų, būtinų dirbant su jaunimu (rekomenduojama vadovautis Jaunimo darbuotojų sertifikavimo metodika, prieinama departamento interneto svetainėje adresu [www.jrd.lt/uploads/Jaunimo\_darbuotoju\_sertifikavimo\_metodika\_20120519.pd](http://www.jrd.lt/uploads/Jaunimo_darbuotoju_sertifikavimo_metodika_20120519.pdf)f). Teikiant programą konkursui, būtina pateikti pagrindinių programos vykdytojų gyvenimo aprašymus, nurodant išsilavinimą, profesinę kvalifikaciją, patirtį, per kurią įgyta atvirajam darbui su jaunimu reikalingų kompetencijų.

**IV SKYRIUS**

**PARAIŠKŲ TEIKIMAS KONKURSUI**

15. Teikėjas konkursui gali pateikti tik vieną paraišką.

16. Konkursui negali būti teikiama paraiška finansuoti programą, kuri jau yra arba buvo finansuota dalyvaujant kituose programų finansavimo konkursuose.

17. Konkursui teikiama programa turi būti aprašoma užpildant paraišką (Nuostatų 1 priedas) ir teikėjo 2016 m. veiklų planą (toliau – veiklų planas) (Nuostatų 2 priedas).

18. Konkursui kartu su paraiška ir veiklų planu privaloma pateikti:

18.1. (vieną) originalų, išspausdintą ir teikėjo antspaudu, jei antspaudą privalo turėti, patvirtintą paraiškos ir veiklų plano egzempliorių, pasirašytą teikėjo vadovo, programos vadovo ir asmens, atsakingo už finansinę veiklą, bei elektronines dokumentų versijas DOC formatu (CD arba USB laikmenoje);

18.2. teikėjo deklaraciją (Nuostatų 3 priedas), pasirašytą programos vykdytojo ir patvirtintą teikėjo antspaudu, jei antspaudą privalo turėti;

18.3. teikėjo įstatų (nuostatų ar kt. dokumentų) kopiją (pateikti reikia, jeigu teikėjas pirmą kartą departamentui teikia paraišką arba jei šis dokumentas per pastaruosius metus pasikeitė);

18.4. dokumentų, įrodančių teisę naudotis patalpomis, kuriose bus vykdomos programos veiklos, kopijas (nuostata netaikoma biudžetinėms įstaigoms);

18.5. programos vadovo ir pagrindinių vykdytojų – su jaunimu dirbančių darbuotojų – gyvenimo aprašymus (Nuostatų 4 priedas), patvirtintus jų parašais;

18.6. dokumentus, įrodančius papildomą programos finansavimą (jei yra papildomas finansavimas, pvz., garantinį raštą).

19. Visi Nuostatų 18 punkte išvardyti dokumentai turi būti išspausdinti, lapai turi būti sunumeruoti, susiūti taip, kad nepažeidžiant susiuvimo nebūtų galima į paraišką įdėti naujų lapų, išplėšyti lapų arba jų pakeisti, ir paskutinio lapo antroje pusėje patvirtinti teikėjo ar jo įgalioto asmens parašu, nurodytas įgalioto asmens vardas, pavardė, pareigos ir paraišką sudarančių lapų skaičius (paraiška turi būti susiūta siūlu, kurio galai antroje paraiškos pusėje užklijuojami lipduku). Visi teikiami dokumentai turi būti sudėti į vieną voką, ant kurio užrašytas teikėjo ir konkurso pavadinimas. Vokas turi būti antspauduotas teikėjo antspaudu, jei antspaudą privalo turėti.

20. Visi Nuostatų 18.2–18.6 punkte išvardyti dokumentai turi būti nuskenuoti ir pateikti kaip vienas dokumentas PDF formatu elektroninėje laikmenoje (CD arba USB) kartu su paraiška.

21. Visos Nuostatų 18 punkte išvardytų dokumentų kopijos privalo būti patvirtintos laikantis Dokumentų rengimo taisyklių, patvirtintų Lietuvos vyriausiojo archyvaro 2011 m. liepos 4 d. įsakymu Nr. V-117 „Dėl Dokumentų rengimo taisyklių patvirtinimo“, reikalavimų.

22. Paraiška turi būti pateikta adresu: Jaunimo reikalų departamentas prie Socialinės apsaugos ir darbo ministerijos, A. Vivulskio g. 5, LT-03162, Vilnius, ne vėliau kaip per 30 kalendorinių dienų nuo oficialaus Nuostatų paskelbimo Teisės aktų registre (www.e-tar.lt) arba gauta registruotu paštu su pašto žyma, rodančia, kad paraiška išsiųsta ne vėliau kaip per 30 kalendorinių dienų po oficialaus Nuostatų paskelbimo Teisės aktų registre.

23. Paraiška, atnešta pasibaigus Nuostatų 22 punkte nurodytam terminui, nebus priimta. Vokas, gautas registruotu paštu su pašto žyma, rodančia, kad paraiška, išsiųsta pasibaigus Nuostatų 22 punkte nurodytam terminui, nebus registruojamas ir bus grąžintas teikėjui.

24. Paraiškų teikimo klausimais darbo dienomis nuo 13:00 iki 16:00 el. paštu ir telefonu konsultuoja departamento direktoriaus įsakymu paskirtas už konkurso organizavimą atsakingas specialistas.

**V SKYRIUS**

**PROGRAMŲ VERTINIMAS**

25. Programos vertinimas susideda iš šių dalių:

25.1. formaliųjų kriterijų vertinimo;

25.2. programos turinio vertinimo;

25.3. lėšų planavimo vertinimo.

26. Jei pateikta paraiška neatitinka Nuostatų 13–14 punktuose keliamų reikalavimų, paraiška yra toliau nevertinama.

27. Departamento darbuotojas, atsakingas už konkurso organizavimą, patikrinęs paraišką su visais jos priedais, gali pareikalauti teikėjo pateikti papildomų dokumentų, patvirtinančių arba patikslinančių paraiškoje pateiktą informaciją.

28. Teikėjo ir paraiškos atitiktį formaliesiems kriterijams vertina departamento darbuotojas, užpildydamas programos formaliųjų kriterijų įvertinimo formą (Nuostatų 5 priedas).

29. Programų turinį vertina departamento direktoriaus įsakymu sudaryta komisija, kurią sudaro ne mažiau kaip 7 nariai.

30. Komisijos darbas reglamentuojamas komisijos darbo reglamentu, kurį tvirtina departamento direktorius.

31. Komisijos darbą organizuoja ir jai vadovauja komisijos pirmininkas, jo nesant – pirmininko įgaliotas kitas komisijos narys.

32. Komisijos darbo forma yra posėdžiai. Posėdžiai yra teisėti, kai juose dalyvauja ne mažiau kaip 2/3 komisijos narių.

33. Komisijos sprendimai priimami posėdyje dalyvaujančių komisijos narių 2/3 balsų dauguma.Kai komisijos narių balsai pasiskirsto po lygiai, lemiamą balsą turi komisijos pirmininko, o jo nesant – komisijos pirmininko įgalioto kito komisijos nario balsas.

34. Komisijos sprendimai įforminami protokolu, kurį pasirašo komisijos posėdyje dalyvavę komisijos nariai. Komisijos narys turi teisę pareikšti savo atskirąją nuomonę, kuri pridedama prie protokolo.

35. Komisijos posėdžius protokoluoja komisijos sekretorius.

36. Prieš pradėdami darbą, komisijos nariai privalo pasirašyti:

36.1. konfidencialumo pasižadėjimą dėl konkurso informacijos konfidencialumo užtikrinimo, šios informacijos viešo neskelbimo ir neplatinimo;

36.2. nešališkumo deklaraciją dėl objektyvių sprendimų priėmimo bei viešųjų ir privačiųjų interesų konflikto vengimo.

37. Komisijos nariai už konfidencialumo pažeidimus traukiami atsakomybėn teisės aktų nustatyta tvarka. Jeigu yra aplinkybių, galinčių turėti įtakos sprendimui priimti, komisijos narys (nariai), prieš pradėdamas (-i) nagrinėti paraiškas, turi nusišalinti, prieš tai pranešęs (pranešę) komisijos pirmininkui. Jeigu komisijos narys (nariai) nenusišalina, o vėliau dėl to kyla interesų konfliktas, jo (jų) vertinimo rezultatai laikomi negaliojančiais, o projektą (projektus) vertina komisijos pirmininkas ar jo paskirtas kitas komisijos narys.

38. Komisijos nariai programos vertinimus pateikia užpildydami programos turinio ir lėšų planavimo įvertinimo formą (Nuostatų 6 priedas).

39. Programai papildomų balų skiriama, jei:

39.1. teikėjai įgyvendina Lietuvos Respublikos vaiko minimalios ir vidutinės priežiūros įstatyme nustatytas vaiko minimalios priežiūros priemones;

39.2. į programos veiklų įgyvendinimą įtrauktos ne mažiau kaip 4 partnerės – jaunimo ir (ar) su jaunimu dirbančios organizacijos ir (ar) institucijos;

39.3. vykdytojai į veiklas įtraukia niekur nedirbančių, nesimokančių, mokymuose nedalyvaujančių jaunų žmonių;

39.4. vykdytojai yra kvalifikuoti: įgiję socialinio darbuotojo, socialinio pedagogo, pedagogo arba edukologo, psichologo profesinę kvalifikaciją, sertifikuoti departamento su jaunimu dirbančių darbuotojų sertifikavimo sistemoje;

39.5. vykdytojai yra dalyvavę departamento ar kitų įstaigų arba organizacijų organizuotuose tiksliniuose mokymuose, seminaruose, pažintiniuose vizituose, konsultacijose ar kituose renginiuose, skirtuose atvirąjį darbą su jaunimu vykdantiems asmenims;

39.6. programai įgyvendinti pritraukiamas papildomas finansavimas iš ne mažiau kaip 2 kitų papildomų finansavimo šaltinių, ne mažesnės kaip 290 Eur vertės iš kiekvieno (būtina pateikti dokumentus, įrodančius papildomą programos finansavimą).

40. Jei teikėjas nesilaikė įsipareigojimų pagal su departamentu ir (arba) ministerija, ir (arba) Socialinių paslaugų priežiūros departamentu prie Socialinės apsaugos ir darbo ministerijos (toliau – SPPD), ir (arba) viešąja įstaiga „Jaunimo tarptautinio bendradarbiavimo agentūra“ sudarytas sutartis, jo paraiška nevertinama.

41. Jei programai įgyvendinti skiriama dalis paraiškoje prašomų lėšų, departamentas per 3 darbo dienas informuoja teikėją apie jam skirtų lėšų dydį, nurodo patikslinti sąmatą ir veiklų planą įvardydamas, kokia apimtimi bus vykdoma programa, aiškiai nustatydamas įgyvendinant programą privalomus atlikti darbus, surengti renginius, suteikti paslaugas ir pan. Teikėjas patvirtina, kad priimtas sprendimas skirti dalį lėšų neturės neigiamos įtakos įgyvendinant programoje numatytus tikslus, ir apie patikslinimus per 3 darbo dienas raštu praneša departamentui.

42. Patikslinta sąmata ir veiklų planas dar kartą pateikiami komisijos nariams svarstyti. Apie priimtą sprendimą komisijos nariai informuoja komisijos sekretorių raštu.

43. Sprendimą dėl lėšų skyrimo centrams priima departamento direktorius, remdamasis komisijos siūlymu, ne vėliau kaip per 5 darbo dienas nuo komisijos pasiūlymo gavimo. Departamento direktoriaus įsakymas dėl konkurso rezultatų skelbiamas ministerijos interneto svetainėje www.socmin.lt ir departamento interneto svetainėje www.jrd.lt.

**VI SKYRIUS**

**FINANSAVIMAS, VYKDYMAS IR KONTROLĖ**

44. Departamentas, skelbdamas konkurso laimėtojus, paskelbia ir laukiančiųjų sąrašą. Laukiančiųjų sąraše esantiems teikėjams finansavimas skiriamas, jeigu teikėjas, gavęs finansavimą, atsisako skirto finansavimo, nepasirašo programos įgyvendinimo sutarties (toliau – sutartis) per Nuostatų 52 punkte nurodytą terminą arba finansavimas nutraukiamas teikėjui nevykdant sutarties nuostatų arba jas vykdant netinkamai ir lėšos yra grąžinamos.

45. Lėšos gali būti naudojamos nuo sutarties pasirašymo dienos iki 2016 m. gruodžio 31 d.

46. Vykdant konkursui teikiamas programas, tinkamomis laikomos su projekto įgyvendinimu susijusios tokios išlaidos:

46.1. darbo užmokesčio ir socialinio draudimo;

46.2. ryšio paslaugų (pvz., pašto, fakso, telefono, interneto);

46.3. transportui išlaikyti (pvz., degalai, nuoma);

46.4. kitų prekių (pvz., kanceliarinės, ūkio prekės, maisto produktai);

46.5. veiklos nuomos (pvz., organizacinės technikos, patalpų renginiams nuoma);

46.6. komunalinių paslaugų;

46.7. kitų paslaugų, iš jų:

46.7.1. paslaugų, teikiamų pagal darbo, autorines sutartis, pvz., lektoriams / mokymų vadovams (ne daugiau kaip 14 Eur už 1 val.) ir mokesčiams sumokėti;

46.7.2. maitinimo paslaugų (ne daugiau kaip 8 Eur 1 asm. per dieną);

46.7.3. apgyvendinimo paslaugų (ne daugiau kaip 14 Eur 1 asm. per parą);

46.7.4. viešinimo (pvz., lankstinukų gamybos paslaugų pirkimas);

46.7.5. transporto paslaugų (pvz., kelionės bilietai);

46.7.6. kitų paslaugų, kurios yra būtinos siekiant įgyvendinti nusimatytas veiklas, bet nepatenkančios į Nuostatų 46.7.1–46.7.5 papunkčiuose išvardytas paslaugų rūšis.

47. Išlaidoms, išvardytoms Nuostatų 46.1–46.6 papunkčiuose, apmokėti negali būti skirta daugiau kaip 50 proc. visos prašomos sumos.

48. Negali būti finansuojamos tokios programos išlaidos:

48.1. ilgalaikiam materialiajam ir nematerialiajam turtui, kuris nenusidėvi per vienus metus, o jo vieno vieneto vertė yra didesnė kaip 500 Eur, įsigyti;

48.2. patalpoms remontuoti, rekonstruoti ir statyti;

48.3. programos parengiamojo etapo išlaidos, t. y. išlaidos, susijusios su veikla, vykdyta iki pateikiant paraišką ir iki pasirašant sutartį, pvz., paraiškos rašymas, narių sąrašų sudarymas ir pan.;

48.4. teikėjo įsiskolinimams padengti.

49. Teikėjas, kuriam yra skirtas finansavimas, sutartį, kurioje nustatomi teikėjo įsipareigojimai, finansavimo dydis, finansavimo teikimo terminai, lėšų naudojimo, atskaitomybės bei atsakomybės sąlygos, pasirašo su SPPD.

50. SPPD gauna finansuotinų organizacijų sąrašą, kuriame nurodomas konkrečiai organizacijai skirtas finansavimas.

51. Jei teikėjui buvo skirtas finansavimas iš dalies, t. y. skirta suma yra mažesnė, negu teikėjas prašė paraiškoje:

51.1. teikėjas turi teisę keisti savo programos veiklos masto įsipareigojimus, bet neturi teisės keisti paraiškoje aprašytos veiklos turinio ir tikslų, taip pat turi įsipareigoti įgyvendinti Nuostatų 11.1–11.4 papunkčiuose numatytas sąlygas;

51.2. prieš pasirašydamas sutartį su SPPD, turi elektroniniu paštu per 5 darbo dienas nuo rezultatų paskelbimo suderinti su departamentu veiklas ir sąmatą;

51.3. elektroninis laiškas, kuriame patvirtinama, kad veiklos ir sąmata yra suderintos, pridedamas prie teikėjo pateiktos paraiškos.

52. Teikėjui, kuriam yra skirtas finansavimas, nepasirašius sutarties per 30 kalendorinių dienų nuo finansuojamų organizacijų sąrašo perdavimo SPPD dienos, departamento direktoriaus įsakymas dėl lėšų skyrimo šiam teikėjui pripažįstamas netekusiu galios.

53. Teikėjas privalo:

53.1. kiekvienam ketvirčiui pasibaigus, iki kito ketvirčio pirmo mėnesio 5 dienos, teikti SPPD ketvirtines biudžeto išlaidų sąmatos įvykdymo ir veiklos (Nuostatų 7 priedas) bei finansines ataskaitas pagal SPPD patvirtintas formas;

53.2. iki 2017 m. sausio 5 d. pateikti SPPD metinę veiklos ir finansinę ataskaitas pagal SPPD patvirtintas formas.

54. Departamentas ir SPPD gali tikrinti finansuotas programas, ar laikomasi sutartyje numatytų įsipareigojimų, ir atlikti skirtų lėšų panaudojimo bei veiklos vykdymo kontrolę.

55. Teikėjas, gavęs finansavimą, privalo dalyvauti visuose departamento organizuojamuose, su šiuo konkursu susijusiuose renginiuose.

56. Teikėjas, kurio veikla yra daugiau kaip 50 proc. finansuojama iš valstybės, savivaldybių biudžetų, Europos Sąjungos lėšų, yra laikomas perkančiąja organizacija. Perkančioji organizacija, atlikdama pirkimą, privalo vadovautis Lietuvos Respublikos viešųjų pirkimų įstatymu.

57. Jei teikėjas, gavęs finansavimą programai įgyvendinti, sudaro darbo sutartis, darbo užmokestis mokamas vadovaujantis Lietuvos Respublikos Vyriausybės 1993 m. liepos 8 d. nutarimu Nr. 511 „Dėl biudžetinių įstaigų ir organizacijų darbuotojų darbo apmokėjimo tvarkos tobulinimo“.

58. Teikėjas, gavęs finansavimą programai įgyvendinti, įgyvendindamas programą įsipareigoja nepažeisti Lietuvos Respublikos Konstitucijos, įstatymų ir kitų teisės aktų.

**VII SKYRIUS**

**PROJEKTŲ IŠLAIDŲ SĄMATŲ IR VEIKLŲ PLANO TIKSLINIMAS**

59. Išlaidų sąmata tikslinama pateikiant prašymą SPPD. Norėdamas patikslinti programos išlaidų sąmatą, teikėjas turi pateikti SPPD pagrįstą prašymą tikslinti programos išlaidų sąmatą ir lyginamąjį tikslinamų išlaidų sąmatos projektą. SPPD, išnagrinėjęs teikėjo prašymą, per 5 darbo dienas nuo prašymo gavimo priima sprendimą dėl sąmatos tikslinimo ir apie tai informuoja teikėją. Suderinus naujos redakcijos programos išlaidų sąmatą, ji patvirtinama sutarties šalių (SPPD ir teikėjo) parašais.

60. Prašymai tikslinti programų išlaidų sąmatas SPPD teikiami 1 kartą per ketvirtį, bet ne vėliau kaip likus 10 dienų iki kito ketvirčio pradžios. Teikėjas gali teikti prašymą tik dėl dar nepatirtų išlaidų tikslinimo, išskyrus tinkamų finansuoti išlaidų sumažėjimo atvejus.

61. Programos išlaidų sąmatos tikslinimai, darantys reikšmingus pokyčius programos veiklų plano vykdymui, teikėjo privalo būti suderinti su departamentu Nuostatų 62 ir 63 punktuose nustatyta tvarka.

62. Veiklų planas tikslinamas pateikiant prašymą departamentui. Norėdamas patikslinti veiklų planą, teikėjas turi pateikti departamentui pagrįstą prašymą tikslinti veiklų planą, kartu pateikdamas palyginamąjį tikslinamą veiklų planą. Departamento darbuotojas, atsakingas už konkurso organizavimą, išnagrinėjęs teikėjo prašymą, per 5 darbo dienas priima sprendimą dėl veiklų plano tikslinimo ir apie sprendimą informuoja teikėją. Naujos redakcijos veiklų planas, jį suderinus, departamento darbuotojo, atsakingo už konkurso organizavimą, patvirtinamas ir paštu pateikiamas SPPD.

63. Prašymai tikslinti veiklų planą depratamentui gali būti teikiami iki einamųjų metų gruodžio 1 d. Teikėjas gali teikti prašymą tik dėl dar neįvykusių veiklų tikslinimo.

**VIII SKYRIUS**

**BAIGIAMOSIOS NUOSTATOS**

64. Departamentas neprisiima atsakomybės, jei dėl teikėjo paraiškoje nurodytų klaidingų ryšiams palaikyti duomenų (adreso, telefono, fakso numerio, elektroninio pašto adreso ir kt.) teikėjo nepasiekia laiškai arba su teikėju negalima susisiekti.

65. Programoms skiriamų lėšų dydis gali būti tikslinamas atsižvelgiant į valstybės biudžeto vykdymą.

66. Teikėjui elektroniniu paštu departamento siunčiami klausimai, prašymai, susiję su paraiškos teikimu konkursui, laikomi oficialiais.

67. Teikdamas paraišką konkursui, teikėjas sutinka, kad informacija, pateikta paraiškoje (išskyrus informaciją, kuri negali būti viešinama teisės aktų nustatyta tvarka), gali būti viešinama su konkursu susijusioje medžiagoje.

68. Gavęs finansavimą, teikėjas įsipareigoja, suderinęs su departamentu, viešinti vykdomą programą naudodamas ministerijos ir departamento logotipus visuose su veikla susijusiuose dokumentuose ir leidiniuose, taip pat per renginius, nurodydamas finansavimo šaltinį – ministeriją ir departamentą. Visoje teikiamoje informacijoje ir leidiniuose, neatsižvelgiant į jų formą ir pateikimo būdą, turi būti nurodoma, kad už ją atsakingas tik autorius ir kad ministerija bei departamentas neatsako už toje medžiagoje pateiktos informacijos panaudojimą.

69. Sprendimas dėl programos finansavimo gali būti skundžiamas Lietuvos Respublikos administracinių bylų teisenos įstatymo nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_